白居易
李夫人－鉴嬖惑也
汉武帝，初丧李夫人。夫人病时不肯别，死后留得生前恩。
君恩不尽念未已，甘泉殿里令写真。丹青画出竟何益，
不言不笑愁杀人。又令方士合灵药，玉釜煎炼金炉焚。
九华帐深夜悄悄，反魂香降夫人魂。夫人之魂在何许，
香烟引到焚香处。既来何苦不须臾，缥缈悠扬还灭去。
去何速兮来何迟，是耶非耶两不知。翠蛾仿佛平生貌，
不似昭阳寝疾时。魂之不来君心苦，魂之来兮君亦悲。
背灯隔帐不得语，安用暂来还见违。伤心不独汉武帝，
自古及今皆若斯。君不见穆王三日哭，重璧台前伤盛姬。
又不见泰陵一掬泪，马嵬坡下念杨妃。
纵令妍姿艳质化为土，此恨长在无销期。
生亦惑，死亦惑，尤物惑人忘不得。
人非木石皆有情，不如不遇倾城色。